Alkoholpolitisk handlingsplan dokumentet Vestby kommune 2020 - 2024

Innhold

Innledning	3

Målsetting	4

Vestby kommunes alkoholpolitiske hovedmål (2020-2024)	4

Alkohollovens § 1-1 Lovens formål.	4

Folkehelseloven § 4	4

Bevillingsperiode	4

Konsept	4

Nettsalg	5

Universell utforming	5

Retningslinjer for bevillingspolitikken i Vestby kommune	5

Salgs- og skjenkebevillinger	5

Krav til bevilling	6

Salgsbevillinger	6

Skjenkebevillinger	7

Skjenkebevillinger for utearealer	7

Begrensninger i bevillinger for utearealer	7

Skjenkebevilling for enkeltanledning	8

Ambulerende skjenkebevilling	8

Begrenset antall bevillinger	8

Søknader om salgs- og skjenkebevilling	8

Gebyr for salg og skjenking	8

Salgs- og skjenketider	8

Salgstider	8

Skjenketider	9

Kontroll med salgs- og skjenkebevillinger	9

Tiltak for å nå de overordnede målene	9

Retningslinjer ved avdekket overtredelse og brudd på regelverket – prikktildeling	11

Innledning

Alkoholloven § 1-7 d bestemmer at kommunen skal utarbeide en alkoholpolitisk handlingsplan. En alkoholpolitisk handlingsplan skal angi de alkoholpolitiske mål kommunen legger til grunn for sin alkoholpolitikk, samt de virkemidlene som skal tas i bruk for å nå målene. I tillegg til alkoholloven, sentrale og lokale forskrifter og retningslinjer, er planen et sentralt styringsdokument for kommunens alkoholpolitikk.

Gjennom den alkoholpolitiske planen skal kommunen legge til rette for en helhetlig og samlet alkoholpolitikk, samt en forutsigbar saksbehandling fra kommunens side. Planen skal være retningsgivende både ved forberedelse av saker til politisk behandling og ved administrative avgjørelse av salgs- og skjenkebevillinger.

Handlingsplanens hensikt er å legge til rette for en fornuftig og forsvarlig alkoholpolitikk som ivaretar hensynet til alkohollovens formål samtidig som den legger til rette for en bærekraftig restaurant- og utelivsbransje i kommunen.

Et av hovedmålene for alkoholpolitikken er at Vestby skal være en trygg kommune, ha god dialog med bransjen, samt øke oppdagelsesrisikoen for useriøse aktører i bransjen. Bedre folkehelse og redusert alkoholforbruk skal også være et av hovedmålene for Vestby kommunes alkoholpolitikk. Videre har visse bestemmelser i alkoholloven andre formål enn de rent alkoholpolitiske, eksempelvis å hindre økonomisk kriminalitet, narkotikaomsetning og diskriminering. Handlingsplanen vil med sine overordnende mål og relevante tiltak bli et overordnet styringsdokument, samt et praktisk verktøy for kommunen i forvaltningen av alkoholloven.

Kommunen har stort fokus på å forhindre salg og skjenking av alkohol til mindreårige, gjennom forebyggende arbeid og raske reaksjoner overfor bevillingshavere som overtrer bestemmelsen. Det bør være en streng linje med hensyn til salg og skjenking av alkohol til mindreårige, da alkoholens skadepotensiale er enda større for denne gruppen.

Restaurant- og utelivet byr på utfordringer for aktørene i bransjen, gjester, kommunens øvrige befolkning og for kommunens forvaltning av lovverket. Alkohol kan forårsake individuelle og samfunnsmessige skader, og alkohollovens formål er å forebygge slike skader ved å begrense forbruket av alkoholholdige drikkevarer. Skjenking av alkohol til gjester som er åpenbart påvirket av rusmidler er relativt utbredt og kulturelt akseptert blant befolkningen for øvrig. Det er en utfordring å endre folks drikkevaner. Forskning viser at tilgjengelighet øker forbruk av alkoholholdig drikk og det er derfor ønskelig å ha en bevisst holdning til alkoholpolitikken i Vestby kommune.

Serverings- og skjenkebransjen er særlig utsatt for en rekke former for økonomisk kriminalitet, herunder skatte- og avgiftsunndragelser, hvitvasking, bruk av ulovlig arbeidskraft, arbeidslivskriminalitet og stråmannsvirksomhet.

Planen gjelder for valgperioden på 4 år og oppdateres senest innen 30. september året etter at nytt kommunestyre er valgt. Eventuelle endring av vilkårene i bevillingssakene kan skje ved oppdatering av planen.

Målsetting

Vestby kommunes alkoholpolitiske hovedmål (2020-2024)

Vestby kommunes overordnede alkoholpolitiske målsettinger er følgende:

Vestby skal være en trygg kommune, med bedre folkehelse og redusert skadelig alkoholbruk.

Vestby kommune skal ha seriøs drift av serverings- og skjenkesteder.

Alkohollovens § 1-1 Lovens formål.

«Reguleringen av innførsel og omsetning av alkoholholdig drikk etter denne lov har som mål å begrense i størst mulig utstrekning de samfunnsmessige og individuelle skader som alkoholbruk kan innebære. Som et ledd i dette sikter loven på å begrense forbruket av alkoholholdige drikkevarer.»

Folkehelseloven § 4

Folkehelseloven § 4 bestemmer at kommunen skal fremme befolkningens helse og kommunen skal iverksette nødvendige tiltak for å møte kommunens folkehelseutfordringer, som tiltak knyttet til skader og alkoholbruk, jf. § 7.

Vestby kommunes målsettinger med den alkoholpolitiske planen:

Kommunens alkoholpolitiske retningslinjer skal være forutsigbare, tydelige og tilgjengelige.

Kommunen har som mål at all alkohol skal omsettes og brukes i lovlige former.

Alle søknader om salgs- og skjenkebevillinger for alkoholholdig drikk skal behandles i overensstemmelse med de alkoholpolitiske retningslinjer.

Øke kunnskap og refleksjon rundt rusmiddelpolitikk.

Bevillingsperiode

Hovedregelen er at kommunal bevilling til salg og skjenking av alkoholholdig drikk kan gis for en periode på inntil 4 år, og med opphør senest 30. september året etter at nytt kommunestyre tiltrer, jf. alkoholloven § 1-6, annet ledd.

Bestemmelsen innebærer at kommunale salgs- og skjenkebevillinger faller bort når bevillingsperioden løper ut. Virksomhetene må derfor søke om, og få innvilget, ny bevilling for å kunne fortsette salgs- eller skjenkevirksomheten innen periodens utløp. De vilkårene som settes i den nye bevillingen, kan være annerledes enn de vilkårene som gjaldt for den tidligere bevillingen, for eksempel nye åpningstider, endrede krav til konsept og endringer i hvilke grupper alkoholholdige drikker som kan skjenkes.

I Vestby kommune behandles søknader om fornyet bevilling etter alkoholloven i perioden fra mars til september hvert fjerde år. Søknad om fornyet bevilling innkommet etter 1. juli kan ikke garanteres ferdig behandlet innen 30. september.

Konsept

Kommunen ønsker å tydeliggjøre hvilke typer driftskonsept det er ønskelig at skal kunne gis skjenkebevilling i Vestby kommune.

Alminnelig skjenkebevilling skal som hovedregel kun gis til virksomheter som kan anses å drive ordinære serverings- og skjenkesteder. Denne gruppen omfatter virksomheter som primært driver serverings- og skjenkevirksomhet, men som i tillegg likevel kan tilby kultur- og aktivitetstilbud som naturlig kan kombineres med alkoholkonsum. Det er ønskelig å opprettholde at virksomheter som primært driver i helt andre bransjer som hovedregel ikke skal gis skjenkebevilling, for slik å ivareta hensynet til alkoholfrie arenaer.

For enkelte tilfeller kan det være aktuelt å innvilge skjenkebevilling for et enkelt åpent arrangement i lokaler som ikke er rene serverings- og skjenkesteder. Eksempler på dette kan være låver, butikker eller showrooms. Skjenkebevilling bør kunne gis når arrangementet er en del av et større, overordnet arrangement, som ikke retter seg mot barn og unge, eller er et rent salgsarrangement. Det bør være en sammenheng mellom arrangementets art og skjenkingen. Som eksempler kan nevnes konserter, kunstutstillinger eller litteratur arrangementer.

Det kan i enkelte tilfeller innvilges bevilling til «blandingskonsepter», der virksomheten som har servering og skjenking som sin primære virksomhet i tillegg ønsker å tilby ulike kultur- eller aktivitetstilbud til sine gjester, eller virksomheter som ønsker at deler av lokalene skal benyttes utsalgsområde for varer, ingredienser mv. som har forbindelse til serveringsvirksomheten. Noen lokaler har et tilsnitt av flerbruk, eller det ønskes ulike driftskonsept til ulike tider på døgnet.

Nettsalg

Vestby kommune ønsker å fortsette å gi bevilling til salg av alkohol på nett, forutsatt at dette knyttes opp mot vanlig dagligvarehandel og ikke virksomheter som driver servering av mat, som f.eks. Peppes, Foodora og lignende. Det vil kun gis bevilling til konsepter innenfor nettsalg som oppfyller særskilte dokumentasjonskrav i søknadsprosessen. Dette er for å sikre behovet for kontroll med salgsbevillingen. Til søknaden kreves at følgende fremlegges: 1) Detaljert beskrivelse av konseptet 2) Beskrivelse av sted og adresse for lager og utlevering. 3) Krav til dokumentasjon av virksomhetens internkontroll/ rutiner som skal sikre at regelverket overholdes.

Universell utforming

Private virksomheter som er rettet mot allmennheten, herunder utesteder, har etter likestillings- og diskrimineringsloven plikt til universell utforming av virksomhetens alminnelige funksjoner. Brudd på denne plikten regnes som diskriminering. Det inntas derfor et punkt i alkoholpolitisk handlingsplan om at det er ønskelig at flest mulig skjenkesteder og arrangementer skal være tilgjengelig for alle. Kommunen vil veilede bevillingssøkere i det ansvaret de har til å gjøre lokalet sitt tilgjengelig for alle og at kravene til universell utforming må være oppfylt.

Retningslinjer for bevillingspolitikken i Vestby kommune

Salgs- og skjenkebevillinger

Det kan gis følgende typer salgs- og skjenkebevillinger

Faste salgs- og skjenkebevillinger

Bevilling for en bestemt del av året

Bevilling for enkeltanledninger og ambulerende skjenkebevillinger

Utenfor sentrumsområder skal det normalt ikke gis skjenkebevilling til serveringssteder som er lokalisert i typiske boligområder. Sentrumsområder defineres som områder der bygninger inneholder næringsarealer på bakkeplan, herunder serverings- og skjenkearealer, men som også kan ha boliger i bygningen, for eksempel i etasjer over bakkeplan.

Det gis normalt ikke skjenkebevilling i tilknytning til idrettsarrangementer.

Det gis ikke skjenkebevilling til arrangementer hvor barn og unge er hovedmålgruppen.

Ved søknader om skjenkebevilling for et enkeltarrangement, som konserter el., kan det settes som vilkår at barn under 15 år er i følge med en voksen.

Trafikk- og ordensmessige forhold skal vurderes til hver søknad, og særlig for enkeltarrangementer.

Næringspolitiske hensyn og hensynet til lokalmiljøet for øvrig skal vurderes.

Ved arrangement på offentlig sted er det søknadsplikt til politiet, jf. politiforskriften § 7-1. Godkjenning må foreligge før skjenkebevilling kan innvilges.

Faste skjenkebevillinger gis normalt kun til restauranter og puber.

Det gis ikke skjenkebevilling til gatekjøkken eller til kafé i tilknytning til kjøpesenter.

Skjenkebevilling for alkoholholdig drikk gruppe 3, kan kun tildeles steder som har minimum 20 års aldersgrense. Kravet til aldersgrense gjelder ikke for typiske spisesteder.

Det gis ikke salgsbevilling for alkoholholdig drikk til bensinstasjon eller kiosk.

Krav til bevilling

Følgende krav må være oppfylt for å få innvilget salg- eller skjenkebevilling:

Vandelskravet må være oppfylt for bevillingshaver, eier, andre som har vesentlig innflytelse på virksomheten, samt for styrer og stedfortreder.

Styrer og stedfortreder som utpekes, må være over 20 år og ha dokumentert bestått kunnskapsprøve om alkoholloven.

Bevillingen må knyttes til et bestemt lokale.

Lokalet må være regulert og godkjent av bygningsmyndighetene i forhold til den virksomhet som skal drives på stedet.

Salgsbevillinger

Kommunen kan gi salgsbevilling for:

alkoholholdig drikk gruppe 1: drikk som inneholder over 2,5 og høyst 4,7 volumprosent alkohol

alkoholholdig drikk gruppe 2: drikk som inneholder over 4,7 og mindre enn 22 volumprosent alkohol

alkoholholdig drikk gruppe 3: drikk som inneholder fra og med 22 til og med 60 volumprosent alkohol

Salg av alkoholholdig drikk gruppe 2 og 3 kan bare foretas av AS Vinmonopolet på grunnlag av kommunal bevilling.

Salgsstedene skal ha god informasjon om aldersgrense og legitimasjonsplikt ved kjøp av alkohol. Videre skal salgsstedet ha godkjent internkontroll, jf. alkoholforskriften kapittel 8.

Internkontroll i denne forbindelsen betyr systematisk oppfølging av virksomhetenes aktiviteter, slik at de utføres i samsvar med krav fastsatt i bevillingen, alkoholloven og andre bestemmelser i henhold til loven.

Skjenkebevillinger

For å få fast skjenkebevilling må det foreligge serveringsbevilling og en daglig leder ved stedet som har godkjent etablererprøve.

Virksomheter som tilfredsstiller alkohollovens krav og kommunens retningslinjer skal i utgangspunktet innvilges søknad om skjenkebevilling.

Ved eierskifte og/eller ved vesentlig endring i det godkjente konseptet/driftsmønster i bevillingsperioden forutsetter ny søknad om bevilling.

Det kan fastsettes vilkår om aldersgrense for enkelte arrangementer.

Skjenkesteder skal pålegges å ha godkjente dørvakter etter anbefaling fra politiet.

Det skal ikke gis skjenkebevilling på steder beregnet for barn og ungdom, ungdomsklubber o.l.

Det kan fastsettes redusert skjenketid for skjenkebevillinger der lokalet ligger i boligområder.

Skjenkebevillinger for utearealer
Skjenkebevilling kan innvilges for uteareal som en naturlig forlenget del av et godkjent skjenkested.

Leiekontrakt for utearealet må dokumenteres før søknad om skjenkebevilling for uteareal behandles.

Skjenkebevilling kan innvilges ved spesielle friluftsarrangement som festivaler, konserter, messer, e.l., med unntak for arrangementer som har barn og ungdom som målgruppe.

Skjenkearealet på uteserveringen må være klart avgrenset mot arealet som ikke er skjenkeareal.

Skjenkebevilling på uteareal som er kommunal grunn kan bare innvilges hvis det er inngått leieavtale med kommunen.

Begrensninger i bevillinger for utearealer

Bevilling til uteserveringer som hindrer fri ferdsel anbefales ikke.

Utearealer som ikke ligger som en naturlig forlenget del av et godkjent skjenkested, gis som hovedregel ikke skjenkebevilling.

Musikk og støy skal begrenses og bruk av elektrisk anlegg/høyttalere, lysanlegg og andre elektroniske installasjoner, bør i hovedsak avsluttes kl. 2300. Ved søknad om dispensasjon (konserter o.l. arrangement), kan dette kun tillates etter godkjenning fra politiet.

Egne skjenketider kan fastsettes ved behov.

Skjenkebevilling for enkeltanledning

Bevillingssøker skal utpeke en skjenkeansvarlig (styrer) over 20 år for arrangementet. Styrer må ha plettfri vandel i forhold til straffelovgivningen.

Ambulerende skjenkebevilling

Ambulerende skjenkebevilling gis bare til sluttet selskap med en på forhånd kjent gjesteliste (jubileum, bryllup og lignende arrangement).

Begrenset antall bevillinger

Det settes ikke begrensninger til antall bevillinger, hverken faste eller for enkeltanledninger, herunder ambulerende bevilling.

Søknader om salgs- og skjenkebevilling

Ved søknad om ny bevilling skal følgende instanser bes om uttalelse:

Sosialtjenesten

Politiet

Skatte- og avgiftsmyndighetene

Det kan også innhentes uttalelse hos følgende:

Bygningsavdelingen

Mattilsynet

Brann- og feiervesenet

Gebyr for salg og skjenking

For faste bevillinger beregnes det årlig et gebyr på grunnlag av forventet omsatte mengde alkoholholdig drikk. Beregningsgrunnlaget er nærmere regulert i alkoholforskriften kap. 6. Bevillingshaver plikter å sende inn oppgave over faktisk mengde omsatt alkohol til de frister som kommunen setter.

Bevillingsgebyret utgjør pr år minimum kr. 1 700 for salg og kr. 5 300 for skjenking. I særlige tilfeller kan gebyret settes lavere.

For bevillinger for enkeltanledninger og ambulerende bevilling er det et fast saksbehandlingsgebyr. Departementet fastsetter maksimalgrenser for bevillingsgebyrene og disse reguleres årlig. Vestby kommune følger maksimalgrensen gitt av departementet. For tiden er beløpet kr. 380.

Salgs- og skjenketider

Salgstider

Det følger av forskrift av 05.12.2016, vedtatt i kommunestyrets sak 113/16, at utsalgssteder har rett til å selge alkohol i gruppe 1, øl og rusbrus, til kl. 20.00 på hverdager, og til kl. 18.00 på dager før søn- og helligdager, jf. alkoholloven § 3-7, annet ledd. Dette er lovens maksimaltider for salg. Dagen før Kristi Himmelfartsdag regnes som alminnelig hverdag.

Skjenketider

Det følger av forskrift av 05.12.2016, vedtatt i kommunestyrets sak 113/16, at skjenking av alkoholholdig drikk gruppe 1 og 2 er tillatt mellom kl. 08.00 og kl. 02.00 og skjenking av alkohol i gruppe 3 er tillatt mellom kl. 13.00 og kl. 02.00. Åpningstiden for serveringssted er regulert til kl. 02.30.

Lovens maksimaltid for skjenking innebærer at det er forbudt med skjenking av alkoholholdig drikk gruppe 1 og 2, øl og vin, fra kl. 03.00 til kl. 06.00, og alkohol i gruppe 3, brennevin, fra kl. 03.00 til kl. 13.00.

Fastsatt skjenketid kan utvides for en enkelt anledning, men ikke utover lovens maksimalgrense.

Kontroll med salgs- og skjenkebevillinger

Vestby kommune benytter vaktselskap til å gjennomføre kontroller etter alkoholloven. Det stilles krav til gjennomført kunnskapsprøve for kontrollører.

De som gjennomfører kontrollene på kommunens vegne må være kjent med den alkoholpolitiske handlingsplanen. De skal samarbeide med politiet og næringen for å holde seg orientert om hvilke konkrete tiltak som til enhver tid har fokus, og skal iverksette kontroll- og informasjonsarbeidet etter dette.

Kommunene skal årlig utføre minst tre ganger så mange kontroller som de har salgs- og skjenkesteder. Kontrollene bestilles ut fra objektive kriterier. Restauranter og barer kontrolleres oftere enn for eksempel eldresenter. Kontrollen med salgs- og skjenkestedene kan foregå åpent eller anonymt. Etter utført kontroll skal kontrolløren alltid presentere seg for ansvarshavende og muntlig redegjøre for sitt inntrykk av stedet. Dersom det avdekkes overtredelse av regler eller vilkår skal salgs- eller skjenkestedet få tilsendt rapporten med frist til å uttale seg.

Tiltak for å nå de overordnede målene

Vestby kommune skal:

Gjennomføre veiledning og dialog i søknads- og oppstartsprosessen, noe som anses å være særlig viktig for å sikre at bevillingssøker har de nødvendige forutsetningene for å forhindre overtredelser av gjeldende regelverk.

Ha målrettet kontrolloppfølging. Oppfølgingen skal baseres på parametere som blant annet salgs- og skjenkestedets driftshistorikk, aldersgrense og beliggenhet.

Forvalte prikktildelingssystemet. Dette innebærer at tildeling av 12 prikker i løpet av en periode på to år vil føre til en standardreaksjon på én ukes inndragning av skjenkebevillingen.

Ha dialog med bevillingshaverne for å bidra til økt kunnskap om og forståelse av viktigheten av god internkontroll.

Ikke innvilge skjenkebevilling ved arrangementer som primært retter seg mot barn og ungdom under 18 år. Som hovedregel innvilges det ikke skjenkebevilling ved tribuneanlegg eller i tilknytning til arena i forbindelse med idrettsarrangement. Etter en konkret vurdering kan det unntaksvis gis bevilling for et klart avgrenset område som er under bevillingssøkers disposisjon.

Bidra til at kommunens skjenkesteder og arrangementer skal være tilgjengelig for alle, uavhengig av funksjonsevne. Kommunen skal oppfordre til å sikre at gjeldende krav til universell utforming er oppfylt.

Bidra til å forhindre økonomisk kriminalitet og arbeidslivskriminalitet. Denne typen kriminalitet er sterkt konkurransevridende og undergraver både skatte- og avgiftsregelverket og de ansattes rettigheter. Arbeidslivskriminalitet har alvorlige konsekvenser for arbeidstakere, virksomheter og samfunnet som helhet. Det er også konkurransevridende, ettersom bruk av ulovlig arbeidskraft kan gi arbeidsgiver besparelser på lønnsutgifter, forskuddsskatt og arbeidsgiveravgift. Målrettet innsats vil bidra til et uteliv og en dagligvarebransje som konkurrer på like vilkår.

Foreta en konkret og helhetlig vurdering av hvorvidt vandelskravet er oppfylt i søknadsbehandlingen. Ved vandelsvurdering av personer med vesentlig innflytelse på driften innhentes det alltid uttalelser fra politiet og skatte- og avgiftsmyndigheter. Dersom vandelskravet ikke er oppfylt, gis det ikke bevilling.

Foreta vandelsvurdering i driftsperioden på bakgrunn av informasjon mottatt fra samarbeidspartnere etter opplysnings- og meldeplikten. Dersom vandelskravet ikke lenger er oppfylt, skal bevillingen inndras.

Bidra til at bevilling gis på riktig grunnlag, og at riktig vedtak fattes med eventuelle vilkår. Konseptbeskrivelsen danner grunnlag for kommunens vurdering av behovet søker har for veiledning og dialog i søknadsprosessen og i driftsfasen. Dersom konseptet endres etter tildeling av bevilling, og endringen er så omfattende at forutsetningene for innvilgelsen ikke lenger er oppfylt, vil dette utløse krav om ny søknad.

Utøve skjønn etter alkoholloven § 1-7a i søknadsbehandlingen. Bruk av denne bestemmelsen kan bidra til bekjempelse av useriøs drift, arbeidslivskriminalitet og økonomisk kriminalitet. Bestemmelsen får anvendelse både på objektive forhold ved selve salgs- eller skjenkestedet, og på de direkte eller indirekte involverte personers egnethet til å ha bevilling. Vurderinger som gjøres etter denne bestemmelsen kan gi grunnlag for å avslå søknad om bevilling, innvilge for en tidsbegrenset periode eller innvilge på nærmere angitte vilkår. Bestemmelsen gir vide rammer for hvilke hensyn som kan tillegges vekt ved avgjørelsen av søknader om bevilling. Generelt kan alle hensyn som fremmer alkohollovens formål anses som relevante.

Sette vilkår for bevillingen i samsvar med alminnelige forvaltningsrettslige prinsipper. Kommunen kan bare stille vilkår som er saklig begrunnet, det vil si vilkår som vil ivareta alkoholpolitiske og samfunnsmessige hensyn. Vilkår il for eksempel være aktuelt ved konsepter der forventede problemer kan avhjelpes ved å stille vilkår. Vilkår kan også stilles basert på kommunens erfaringer med stedet som tilsier at seriøs drift ikke kan oppnås uten vilkår. For særlig å ivareta beboerinteresser vil det stilles vilkår om at det ikke er tillatt å spille musikk ute, eller slik at musikken høres ute, etter kl. 23.00, for serverings- og skjenkesteder som ligger nærmere enn 50 meter fra boliger. Kommunen kan også stille vilkår om at det ikke kan spilles musikk ute der andre omstendigheter gjør at et slikt vilkår vurderes som nødvendig

Innvilge bevilling for en begrenset periode i stedet for å avslå søknaden i tvilstilfeller og der det anses hensiktsmessig. Dette kan være aktuelt i de tilfeller hvor høringsinstansene melder om verserende saker, hvis utfall er avgjørende for kommunens konklusjon av om vandelskravet er oppfylt. Tidsbegrenset bevilling kan også være formålstjenlig der kommunen ønsker å se om bevillingen vil bli utøvet forsvarlig og i henhold til gjeldende regelverk.

Foreta permanent inndragning av bevillingen i tilfeller der det har vært gjentakende midlertidige inndragninger.

Retningslinjer ved avdekket overtredelse og brudd på regelverket – prikktildeling

Fra 1 januar 2016 er det i alkoholforskriften nye regler for inndragning av salgs og skjenkebevilgning. Etter disse reglene skal det tildeles prikker ved overtredelser. Dersom en bevillingshaver i løpet av 2 år er tildelt til sammen 12 prikker, uansett årsak, skal kommunen inndra bevillingen for et tidsrom på 1 uke. Dersom det i løpet av en 2 års periode blir tildelt mer enn 12 prikker skal kommunen øke inndragningen tilsvarende. Det tildeles 1, 2, 4 og 8 prikker.

Vestby kommune har fokus på veiledning av bevillingshavere, også ved overtredelser, og sørger for at det overordnede prikktildelingssystemet følges.